Ses dood op brandende bootDie ses mense wat vermis was nadat ŉ vissersboot Donderdag in die Durbanse hawe aan die brand geslaan het, is vanoggend in die vroeë oggendure dood aangetref. Maroela Media het vroeër berig die brand het gistermiddag op ŉ boot in die Bayhead-area uitgebreek. Garrith Jamieson, woordvoerder van Rescue Care, sê reddingswerkers het deur die nag gewerk om die vlamme te blus sodat hulle aan boord kon kom om die bemanning te hulp te snel. Omstreeks 02:00 vanoggend is ses mense se liggame op die boot aangetref. Nog drie mense is gistermiddag op die toneel behandel en na ŉ hospitaal geneem. Volgens Jamieson is die oorsaak van die brand nog onbekend maar sal die voorval deur die polisie ondersoek word.